**Elmar Liitmaa** (sündinud 3. oktoobril 1970 Leningradis) on eesti kitarrist, kes on tuntud menubändi Terminaator lugude autori ja kitarristina ning rokkansambli Fööniks asutajana.

Karjäär
-------

### Varajased aastad

Muusikaga hakkas Liitmaa tegelema juba lapsepõlves, õppides akordionit. Vanavanemate utsitusel esines Liitmaa akordionimänguga paljudel pensionäride klubi pidudel ja pereüritustel. 13-aastaselt hakkas Liitmaa õppima kitarri. Tema esimene bänd oli Reflex Raplast. Sellele järgnes terve rida erinevaid koosseise: näiteks Big Bang Kohilast, kus mängisid Ivo Vanem, Alar Pikkorainen, Raimond Vahter, hiljem ansambel Paan, kus musitseerisid ka Sulliwan ja Aivar Hunt.[*viide?*]

1990. aastate alguses kohtus Liitmaa kitarrist Artur Skrõpnikuga, kellest sai korraga bändikaaslane, sõber ja õpetaja. Liitmaa on meenutanud, et omandas temalt vajalikud "käsitööoskused", mis iseõppijana seni puudu olid. Skrõpnikuga koos sai alustatud ka ansamblit House of Games, mille algkoosseisus olid veel Sven Valdmann, Ardo Põder ja Erik Meremaa. Viimane pala, mille Liitmaa selle kollektiiviga kirjutas ja salvestas, oli "Sinu unenäod".[*viide?*]

### Terminaator

1994. aastal liitus Liitmaa ansambliga Terminaator, mis oli laiema tuntuse saavutanud paar aastat varem, kui võitis noortebändide festivali Rock In ning pääses tänu sellele esinema Rock Summeri B-lavale. Toona olid Terminaatori peamised lugude autorid solist Jaagup Kreem ja kitarrist Arno Veimer ehk Arch. Debüütalbum "Lõputu päev" anti 1994. aastal välja kahe kitarristiga, pärast seda jäi Liitmaa bändi ainsaks kitarristiks ning Kreemi kõrval peamiseks lugude autoriks. Terminaatori teist albumit "Minu väike paradiis" on Liitmaa nimetanud oma esimeseks edulooks.

Bändi kõrvalt käis Liitmaa alguses ka päevatööl, kuid kui selleks enam aega ei jätkunud, pühendas ta ennast täielikult muusikale. 1999. aastal loodi osaühing Terminaator Music ning alustati enda helisalvestusstuudioga. 2009. aastal pärast 6 stuudioalbumit, kaht muusikali ("Risk" ja "Romeo & Julia") ja kaht kontsertalbumit ("Go Live 2005" ja "Ingli puudutus") lahkus Liitmaa bändist ja taandus mõneks ajaks täielikult avalikust muusikaelust. Raadio Elmar hommikuprogrammis rääkis Liitmaa, et kavatseb võtta tähtajata puhkuse, et muusikast pisut eemal viibida.

Hiljem on Liitmaa Terminaatoriga taasühinenud ansambli 25, 30 ja 35 aasta juubelikontsertidel.[*viide?*]

Liitmaa sõnul on Terminaator jätnud kahtlemata tema muusikukarjääri kõige suurema jalajälje. Terminaatori koosseisus sai Liitmaa teostada end nii kitarristi, laulukirjutaja kui produtsendina.

### Elmariachi

Aastal 2007 alustas Liitmaa Terminaatori kõrvalt lauljakarjääri artistinime Elmariachi alt. 2009. aastal ilmus Elmariachi debüütalbum "Hea algus". Suurimaks hitiks osutus "Üksteiseta", mis troonis pikalt raadio Elmari enimmängitud lugude edetabelis. Albumilt leiab ka isamaalise dueti "Vabadus valatud verest" Lenna Kuurmaaga. Liitmaale siiski ei meeldinud enda lauluhääle kõla ning nii jäi sooloprojekt katki.

### Vahepealsed tegemised

Pärast suurtelt lavadelt lahkumist jätkas Liitmaa kaverite bändi Pappa Lucca koosseisus ning lõi kaasa Tanja Mihhailova Madonna laulude projektis. Samuti kirjutas ta tunnusmuusika heategevuslikule telesarjale "Kodutunne". 2011. aastal alustas ta sõprade Tanel Talve ja Kait Lukkaga hiigelpika nimega pungilikku triot Ajaratas Halastamatult Veereb Ei Teda Peatada Saa, Eriti, mille koosseisus mängis basskitarri.

Samal perioodil alustas Liitmaa tegevust kinnisvaramaaklerina Pindi Kinnisvaras.

### Fööniks

Ansambli Fööniks pani Liitmaa kokku 2020. aasta kevadel, kui tal tekkis koroonapandeemia tõttu päevatöö kõrvalt piisavalt vaba aega, et jälle kitarr kätte võtta. Solist Tanel Laidna jäi Liitmaale silma ja kõrva TV3 saatest "Su nägu kõlab varsti tuttavalt", kus Laidna jäljendas muuhulgas Jaagup Kreemi. Liitmaa sõnul ei ole bänd vaid tema enda nägu, vaid on viie erineva inimese projekt. Ansambel esitab raadiosõbralikku rokkmuusikat.[*viide?*]

Fööniksi debüütalbum "Esimene" ilmus 3. oktoobril 2020, vaid pool aastat pärast bändi kokkupanemist. 2022. aastal esitleti teist kauamängivat "Võluväel", mille tegemisse suhtuti Liitmaa sõnul metoodilisemalt. Plaadiesitlustuuri raames anti kontserte Tallinnas, Tartus, Rakveres, Pärnus, Viljandis, Saaremaal ja Hiiumaal.[*viide?*]

Õpingud
-------

* Tallinna 44. Keskkool
* Tallinna 9. Keskkool
* TEMT
* TTÜ

Viited
------

1. 1 2 3 4 5  Anne Adams (25. november 2022). "Muusikud muusikast: Elmar Liitmaa". *Ajakiri Kitarr*. Vaadatud 6. detsember 2022.
2. ↑  "Elmar Liitmaa lahkus Terminaatorist". *Elu24*. 17. märts 2009. Vaadatud 6. detsember 2022.
3. ↑  "Elmar Liitmaa jättis bändi ja lahkub Eestist! Süüdi on Liis Lass?". *Kroonika*. 17. märts 2009. Vaadatud 6. detsember 2022.
4. ↑  "Elmari lemmik on Elmariachi". *Postimees*. 29. detsember 2008. Vaadatud 6. detsember 2022.
5. 1 2  "Uues bändis mängib bassi". *Õhtuleht*. 17. november 2011. Vaadatud 6. detsember 2022.
6. ↑  Rando Tooming (17. november 2011). "Elmar Liitmaa: "Keeruline aeg on kinnisvaraäri alustamiseks hea."". *Õhtuleht*. Vaadatud 6. detsember 2022.

Välislingid
-----------

* Fööniks Facebookis

| * v
* r
Terminaator |
| --- |
| 
**Jaagup Kreem** **·**  **Roland Puusepp** **·**  **Henno Kelp** **·**  **Taavi Langi**  **·**  **Rene Puura**Eimel Kaljulaid **·**  Harmo Kallaste **·**  Elmar Liitmaa **·**  Arno Veimer **·**  Sven Valdmann **·**  Sulev Müürsepp |
| Stuudioalbumid | 
*Lõputu päev* **·**  *Minu väike paradiis* **·**  *Pühertoonia* **·**  *Singapur* **·**  *Head uudised* **·**  *Kuutõbine* **·**  *Nagu esimene kord* **·**  *Rakett* **·**  *Vaikuse meri* **·**  *Maailm vs. Lilian* |
| Kogumikud | 
*Kuld* **·**  *20* |
| Kontsertalbumid | 
*Go Live 2005* **·**  *Ingli puudutus* |
| *Soundtrack* | 
*Risk* **·**  *Romeo & Julia* |